**Ministru kabineta noteikumu projekta** **“Nepreferenciālas preču izcelsmes sertifikātu izsniegšanas un izsniegto sertifikātu pārbaudes noteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Muitas likuma 12.panta otrā un trešā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 5.jūlijā stājās spēkā jaunais Muitas likums. Muitas likuma pārejas noteikumu 2.punkts paredz, ka līdz attiecīgo Ministru kabineta tiesību aktu spēkā stāšanās dienai, bet ne ilgāk kā līdz 2016.gada 30.decembrim ir spēkā Ministru kabineta 2007.gada 10.aprīļa noteikumi Nr.239 “Nepreferenciālas preču izcelsmes sertifikātu izsniegšanas un izsniegto sertifikātu pārbaudes kārtība” (turpmāk – MK noteikumi Nr.239).Ar 2016.gada 30.decembri spēku zaudēs MK noteikumi Nr.239, kuri tika izdoti uz 2004.gada Muitas likumā noteiktā pamatojuma (25.pants). Ņemot vērā minēto sagatavots Ministru kabineta noteikumu projekta “Nepreferenciālas preču izcelsmes sertifikātu izsniegšanas un izsniegto sertifikātu pārbaudes noteikumi” (turpmāk - noteikumu projekts) atbilstoši Muitas likuma 12.panta otrajai un trešajai daļai.Padomes 1992.gada 12.oktobra regulas (EEK) Nr.2913/92 par Kopienas muitas kodeksa izveidi (turpmāk – regula Nr.2913/92) 22.panta c)apakšpunkts paredzēja, ka nepreferenciālo preču izcelsmi nosaka, lai sagatavotu un izdotu izcelsmes sertifikātus. Komisijas 1993.gada 2.jūlija regulas (EEK) Nr.2454/93, ar ko nosaka īstenošanas noteikumus Padomes Regulai (EEK) Nr.2913/92 par Kopienas Muitas kodeksa izveidi, (turpmāk - regula Nr.2454/93) 49.pantā noteikts, ka izcelsmes sertifikātus izdod pēc attiecīgās personas rakstiska lūguma. Attiecīgos apstākļos, jo īpaši, ja pieteikuma iesniedzējs izvešanu izdara regulāri, dalībvalstis var lemt neprasīt iesniegt pieteikumu par katru izvešanas darbību, ar nosacījumu, ka ir ievēroti visi noteikumi, kas reglamentē izcelsmi. Ja tas vajadzīgs saskaņā ar tirdzniecības prasībām, tad var izdot vienu vai vairākus izcelsmes sertifikāta papildeksemplārus. Tādus eksemplārus sagatavo uz veidlapām, kas atbilst regulas Nr.2454/93 12.pielikuma Eiropas Savienībā izsniegta nepreferenciālas preču izcelsmi apliecinošā sertifikāta veidlapas paraugam. Ar 2016.gada 1.maiju tiek piemērots Eiropas Parlamenta un Padomes 2013.gada 9.oktobra regula Nr.952/2013 (ES) ar ko izveido Savienības Muitas kodeksu (turpmāk – regula Nr.952/2013) (publicēta ES Oficiālajā Vēstnesī L269, 10.10.2013). Papildus Eiropas Komisija saskaņā ar Regulā Nr.952/2013 ietvertajām deleģēšanas un īstenošanas normām ir izstrādājusi regulas Nr.952/2013 Deleģēto un Īstenošanas aktus: - Komisijas 2015.gada 28.jūlija Deleģētā regula (ES) Nr.2015/2446, ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr.2015/2446) (publicēta ES Oficiālajā Vēstnesī L343, 29.12.2015),- Komisijas 2015.gada 24.novembra Īstenošanas regula (ES) Nr.2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes regulā (ES) Nr.952/2013, ar ko izveido Savienības Muitas kodeksu (turpmāk – regula Nr.2015/2447) (publicēta ES Oficiālajā Vēstnesī L343, 29.12.2015). Minētajām regulām spēkā stājoties, 2016.gada 1.maijā, spēku zaudēja regula Nr.2913/92 un regula Nr.2454/93, līdz ar to MK noteikumu Nr.239 4.punktā iekļautā atsauce uz regulas Nr.2454/93 49.pantu tika piemērota līdz 2016.gada 30.aprīlim. Regulā Nr.952/2013, regulā Nr.2015/2446 un regulā Nr.2015/2447 nav iekļautas normas, kuras saturētu regulas Nr.2454/93 49.pantam atbilstošu regulējumu, kā arī nav noteikts Eiropas Savienībā izsniegta nepreferenciālas preču izcelsmi apliecinošā sertifikāta veidlapas paraugs. Ņemot vērā minēto un līdzšinējo praksi, noteikumu projektā tiek noteikts nepreferenciālas preču izcelsmi apliecinošā sertifikāta un tā pieteikuma veidlapas paraugs.1. Saskaņā ar Muitas likuma 12.pantu nepreferenciālas preču izcelsmes sertifikātus izsniedz Latvijas Tirdzniecības un rūpniecības kamera un citas likumos noteiktās institūcijas (turpmāk - izsniedzējinstitūcija).2. Nepreferenciālas preču izcelsmes pieteikums un sertifikāts tiek izsniegti Latvijas Republikā reģistrētām juridiskām un fiziskām personām, kā arī Latvijas Republikā nereģistrētai juridiskai personai vai fiziskai personai, kuras patstāvīgā dzīvesvieta nav Latvijas Republika, gadījumos, ja šo personu pārstāv Latvijas Republikā reģistrēts komersants. Pārstāvot nerezidentu Latvijas Republikā reģistrētajam komersantam ir saistoši visi noteikumu projektā minētie preču izcelsmes sertifikāta saņēmēja pienākumi.3. Līdz 2016.gada 1.maijam tika piemērots Regulas Nr.2454/93 50.pants, kurā tika paredzēts, ka dalībvalstīm ir tiesības preču izcelsmes sertifikātu veidlapas iespiest pašām vai tās pasūtīt apstiprinātās tipogrāfijās. Ar noteikumu projektu tiek paredzēts, ka preču izcelsmes sertifikātu veidlapas varēs sagatavot visi interesanti, ievērojot noteikumu projekta pielikumā noteiktās prasības.Nepreferenciālas preču izcelsmes pieteikuma un sertifikāta veidlapa tiek sagatavota papīra dokumenta formā un to izmēri ir 210 × 297 mm, uz tās ir iespiests sarkanbrūns gijošēta aizsargraksta fons un iespiests kārtas numurs. Pieteikumam un kopijai ir tāds pats numurs. Izsniezējiestāde tos var numurēt izdošanas kārtībā. Nepreferenciālas preču izcelsmes sertifikāta veidlapu komplekts sastāv no izcelsmes sertifikāta, kopijas un pieteikuma, kuru pirmā puse tiek aizpildīta identiski jebkurā valodā kā to nosaka tirdzniecības prasības vai prakse. Atbilstoši minētajam, persona nepreferenciālas preču izcelsmes pieteikuma un sertifikāta veidlapu varēs sagatavot pati ar datoru un krāsaino printeri vai Latvijas Tirdzniecības un rūpniecības kamerā iegādāties pa *euro* 1.42 (+PVN). 4. Persona iesniedz izsniedzējinstitūcijai aizpildītu nepreferenciālas preču izcelsmes pieteikuma un sertifikāta veidlapu**.** Pieteikuma iesniedzējam pieteikumā iesniegumā jānorāda šādas ziņas:*-* preču nosūtītājs un adrese, saņēmējs, izcelsmes valsts, preču veids (nosaukums), iepakojuma veids un apzīmējumi, preces daudzums un, ja nepieciešams, ziņas par pārvadāšanas veidu, maršrutu un eksportēšanas dokumentu numuri.-noteikumu projekta 6.1 vai 6.2. apakšpunktā paredzētā metode, saskaņā ar kuru tiek noteikta preču izcelsme;- speciālos gadījumos papildus noteikumu projekta 6.1. vai 6.2.apakšpunktos minētajām prasībām jānorāda 1973.gada 18.maija Kioto starptautisko konvencijas par muitas procedūru vienkāršošanu un harmonizēšanu (turpmāk – Kioto konvencija) pielikuma D.1. sadaļas Speciālos gadījumu izcelsmes kvalificēšanai paredzētie 7. un 9. standarts.- vai sertifikātā uzrādītas preces sertifikāta saņēmējs ir ražojis Latvijā, vai preces ir ražotas citā uzņēmumā Latvijā, vai ārpus Latvijas,- apstākļus, kas nodrošinājuši preces atbilstību izcelsmes noteikumiem vai sniedz pamatojumu kādēļ precēm ir sertifikātā uzrādītā izcelsmes valsts,- ziņu apstiprinošos pievienotos dokumentus.Izsniedzējiestāde pēc personas aizpildīta izcelsmes sertifikāta pieteikuma un aizpildītas izcelsmes sertifikāta veidlapas saņemšanas izsniedz (apstiprinot) izcelsmes sertifikātu, nodrošinot kontroli par sertifikāta saņēmēja sniegto ziņu atbilstību normatīvajiem aktiem. Izsniedzējiestāde izsniedz izcelsmes sertifikātu uzliekot uz personas aizpildītas izcelsmes sertifikāta veidlapas parakstu, zīmogu, izsniegšanas datumu un, ja nepieciešams, reģistrācijas numuru. Izcelsmes sertifikātu atsaka izsniegt, ja personas sniegtās ziņas neatbilst normatīvajiem aktiem vai izcelsmes sertifikāta pieteikuma un izcelsmes sertifikāta veidlapas nav aizpildītas saskaņā normatīvo aktu prasībām. 5. Saskaņā ar regulas Nr.952/2013 61.panta 3.punktu, ja to prasa īpaši tirdzniecības apstākļi, izcelsmi apliecinošu dokumentu Savienībā var izsniegt saskaņā ar galamērķa valstī vai teritorijā spēkā esošajiem izcelsmes noteikumiem vai jebkuru citu metodi, ar ko nosaka valsti, kurā preces tika pilnībā iegūtas vai kurā ir notikusi to pēdējā būtiskā pārveide.Nepreferenciālas preču izcelsmes sertifikāta saņemšanai, nosakot valsti, kurā prece tika pilnībā iegūta vai kurā ir notikusi tās pēdējā būtiskā pārveide, izmanto noteikumu projekta 6.1. vai 6.2. apakšpunktā noteiktos preces izcelsmes noteikšanas kritērijus. Persona pēc savas izvēles piemēro vai nu regulas Nr.952/2013 60.pantu un regulas Nr.2015/2446 31.pantā un 33. - 36.pantā minētās prasības vai arī regulas Nr.952/2013 60.pantu un regulas Nr.2015/2446 31.–36.pantā noteiktās preču izcelsmes noteikšanas prasības. 6. Speciālos gadījumos, papildus noteikumu projekta 6.1. vai 6.2.apakšpunktos minētajām prasībām tiek piemēroti Kioto konvencijas pielikuma D.1. sadaļas Speciāli gadījumi izcelsmes kvalificēšanai 7. un 9. standarts.Ar noteikumu projekta 7.punktu tiek ieviestas Kioto konvencijas normas, kuras nav noteiktas ar regulas Nr.2015/2446 31.–36.pantu.7. Noteikumu projektā pielikumā tiek paredzēts, ka persona, kas saņem nepreferenciālas preču izcelsmes sertifikātu, ir atbildīgs par sniegto ziņu patiesumu, pareizu preču izcelsmes noteikšanu un nepreferenciālas preču izcelsmes sertifikāta veidlapas aizpildīšanu. 8. Saskaņā ar noteikumu projektu pēc personas pieteikuma un sertifikāta iesniegšanas izsniedzējinstitūcijā, tā 14 darbdienu laikā personai izsniedz nepreferenciālas preču izcelsmes sertifikātu vai pamatotu atteikumu izsniegt nepreferenciālas preču izcelsmes sertifikātu. Izsniedzējinstitūcijas pieņemto lēmumu persona var pārsūdzēt Administratīvā procesa likumā noteiktajā kārtībā. 9. Noteikumu projekts paredz, ka preces valsti, kurā tā tika pilnībā iegūta vai kurā ir notikusi tās pēdējā būtiskā pārveide noteikšanu kontrolē izpildinstitūcija un nepieciešamības gadījumā atsaka izsniegt izcelsmes sertifikātu. 10. Latvijas Tirdzniecības un rūpniecības kamerā nepreferenciālas preču izcelsmes sertifikāta veidlapas cenu nosaka Latvijas Tirdzniecības un rūpniecības kameras Padome, izvērtējot nepreferenciālas izcelsmes sertifikātu izsniegšanas izmaksas. Par nepreferenciālas preču izcelsmes sertifikāta izsniegšanu tiek maksāts pēc izcelsmes sertifikāta izsniegšanas, tās cena Latvijā ir 24,97 eiro (+ PVN 21%). Latvijas Tirdzniecības un rūpniecības kameras biedriem tiek piemērota 30% atlaide. 11. Valsts ieņēmumu dienests pēc Latvijas vai ārvalstu kompetentās iestādes lūguma pārbauda izsniegtos nepreferenciālas preču izcelsmes sertifikātus, pieprasot nepieciešamās ziņas un dokumentus no nepreferenciālas preču izcelsmes sertifikāta saņēmēja vai izsniedzējinstitūcijas, vai nepreferenciālas preču izcelsmes sertifikāta saņēmēja un izsniedzējinstitūcijas.12. Regulas Nr.952/2013 51.pants paredz, ka attiecīgā persona muitas kontroļu vajadzībām ar jebkuriem muitas dienestiem pieejamiem un pieņemamiem līdzekļiem glabā visus vajadzīgos dokumentus un informāciju piemērotā veidā vismaz trīs gadus. Ņemot vērā minēto nepreferenciālas preču izcelsmes sertifikāta saņēmējs glabā visus dokumentus, kas pamato preču izcelsmi trīs gadus no nepreferenciālas preču izcelsmes sertifikāta izsniegšanas dienas.Izniedzējinstitūcija, kas izdevusi nepreferenciālas preču izcelsmes sertifikātus, personu pieteikumus saglabā vismaz trīs gadus. |
| 3. | Projekta izstrādē iesaistītās institūcijas | Latvijas Tirdzniecības un rūpniecības kamera Valsts ieņēmumu dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas Republikā reģistrētas juridiskas un fiziskas personas, kas veic preču eksportu uz trešajām valstīm un kuru eksportējamo preču izcelsme tiek apliecināta ar nepreferenciālas preču izcelsmi apliecinošo sertifikātu. |
| 2. | Tiesiskā regulējuma ietekme uz tautsaimniecību un administratīvo slogu | Stājoties spēkā noteikumu projektam nepreferenciālas preču izcelsmes sertifikātu izsniegšana, izsniegto sertifikātu pārbaude tiks nodrošināta kā līdz šim, līdz ar to administratīvais slogs netiks palielināts. |
| 3. | Administratīvo izmaksu monetārs novērtējums | Persona nepreferenciālas preču izcelsmes pieteikuma un sertifikāta veidlapu varēs sagatavot pati ar datoru un krāsaino printeri vai Latvijas Tirdzniecības un rūpniecības kamerā iegādāties pa *euro* 1.42 (+PVN).Nepreferenciālas preču izcelsmi apliecinošie sertifikāti tiek izsniegti par maksu. Nepreferenciālas preču izcelsmi apliecinošais sertifikāts tiek izsniegts preču sūtījumam un tajā uzrādīto preču skaits, apjoms vai vērtība neietekmē tā izsniegšanas maksu. Lietuvā un Igaunijā nepreferenciālas preču izcelsmi apliecinošo sertifikātu izsniegšanas cena ir augstāka kā Latvijā. Nepreferenciālas preču izcelsmi apliecinošo sertifikātu izsniegšanas cenai visās Baltijas valstu tirdzniecības un rūpniecības kamerās biedriem tiek piemērotas atlaides. Latvijas Tirdzniecības un rūpniecības kamerā nepreferenciālas preču izcelsmes sertifikāta veidlapas cenu nosaka Latvijas Tirdzniecības un rūpniecības kameras Padome, izvērtējot nepreferenciālas izcelsmes sertifikātu izsniegšanas izmaksas.Nepreferenciālas preču izcelsmi apliecinošā sertifikāta izsniegšanas cena Latvijā ir 24,97 eiro (+ PVN 21%; Latvijas Tirdzniecības un rūpniecības kameras biedriem tiek piemērota 30% atlaide). Tiesiskā regulējuma izstrādes rezultātā izsniegšanas cena un procedūras, kas varētu palielināt administratīvo slogu komersantiem, nav plānotas.  |
| 4. | Cita informācija | Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Stājoties spēkā noteikumu projektam spēku zaudēs MK noteikumi Nr.239. |
| 2. | Atbildīgā institūcija | Finanšu ministrija, Latvijas Tirdzniecības un rūpniecības kamera |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2013.gada 9.oktobra regula (ES) Nr.952/2013, ar ko izveido Savienības Muitas kodeksuKomisijas 2015.gada 28.jūlija Deleģētā regula (ES) Nr.2015/2446, ar ko papildina Eiropas Parlamenta un Padomes Regulu (ES) Nr.952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem |
| 2. | Citas starptautiskās saistības | 1973.gada 18.maija Kioto starptautiskā konvencija par muitas procedūru vienkāršošanu un harmonizēšanu |
| 3. | Cita informācija | Nav |

|  |
| --- |
| **1.tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013.gada 9.oktobra regula (ES) Nr.952/2013, ar ko izveido Savienības Muitas kodeksu |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr.952/2013 61.panta 3.punkts  | Noteikumu projekta 6.punkts, pielikums | Tiek ieviests pilnībā | Tiek ieviests pilnībā |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |
| Cita informācija | Eiropas Komisija ar Regulas Nr.952/2013 61.panta 3.punktu preču izcelsmes sertifikātu izsniegšanu eksportam ir nodevusi Eiropas Savienības dalībvalstu kompetencē. Ar noteikumu projekta 6. un 7.punktu tiek ieviests Regulas Nr.952/2013 61.panta 3.punkts nosakot, ka preču izcelsmes sertifikātu izsniegšanai eksportam piemērojami Eiropas Savienības importa preču izcelsmes noteikumi (Regulas Nr.952/2013 60.pants un Regulas Nr.2015/2446 31.-36.pants).  |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 1973.gada 18.maija Kioto starptautiskā konvencija par muitas procedūru vienkāršošanu un harmonizēšanu (turpmāk – Kioto konvencija) |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Kioto konvencijas pielikuma D.1. sadaļas Speciālos gadījumu izcelsmes kvalificēšanai paredzētie 7. un 9. standarts | Noteikumu projekta 7.punkts | Tiek ieviests pilnībā.  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav attiecināms. |
| Cita informācija | Speciālos gadījumos papildus noteikumu projekta 6.1. vai 6.2.apakšpunktos minētajām prasībām jāpiemēro 1973.gada 18.maija Kioto starptautisko konvencijas par muitas procedūru vienkāršošanu un harmonizēšanu pielikuma D.1. sadaļas Speciālos gadījumu izcelsmes kvalificēšanai paredzētais 7. un 9. standarti. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta uzsākšanu ievietota Finanšu ministrijas mājas lapā. |
| 2. | Sabiedrības līdzdalība projekta izstrādē | Noteikumu projekts un tā anotācija tika nosūtīti viedokļa izteikšanai Latvijas Tirdzniecības un rūpniecības kamerai. |
| 3. | Sabiedrības līdzdalības rezultāti | Priekšlikumi tika ņemti vērā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Tirdzniecības un rūpniecības kamera, Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Izmaiņas nav paredzētas. |
| 3. | Cita informācija | Nav |

*Anotācijas III sadaļa – projekts šo jomu neskar.*

Finanšu ministre Dana Reizniece-Ozola

13.10.2016 09:19

2399

I.Tomiņa

67095566, Irita.Tomina@fm.gov.lv